Ministrul Transporturilor, Sorin Grindeanu, a declarat că îl enervează când vede lucrări care dau peste cap circulația și acolo "sunt doar două-trei basculante și doi-trei muncitori".
Întrebat sâmbătă la Digi 24 pe cine înjură în scenariul în care așteaptă trenul în gară și acesta are o întârziere de 180 de minute, Sorin Grineanu a spus: "Pe Grindeanu, e normal, pe cine e în funcție în acel moment. Să știți că și în acest weekend voi merge cu mașina spre Timișoara, ca să nu dau doar de gară, și dacă cumva se întâmplă ceva pe Valea Oltului normal că prima reacție e asta".
Întrebat dacă "îi răspunde Sorin Grindeanu" atunci când îl înjură, Grindeanu a spus: "Da, să știți că îmi răspunde, câteodată îmi și spune motivele pentru care câteodată reacționează de tipul următor, pune mâna pe telefon și spune, «bă, ce mama dracului faceți de pe Valea Oltului e chestia asta», și sun direct, că nu mai sun la Companie, de exemplu, la CNAIR, sun direct că știu cine lucrează".
"Câteodată e o situație de tipul următor. Credeți-mă, că le trăiesc ca orice șofer sau ca orice pasager. Vezi că e oprită circulația, se circulă doar pe un singur sens, dar acolo sunt doar doi, trei, patru muncitori. Păi scuzați-mă… Acestea sunt situațiile în care chiar înjur", a continuat ministrul.
"Ah, când văd că s-a oprit și că sunt utilaje, se lucrează, sunt zeci de muncitori, alea sunt lucruri necesare, care asta este, asta trebuie să facem, dar când vezi că se oprește circulația și sunt doar două-trei basculante și doi-trei muncitori normal că nu pot să accept așa ceva. De fiecare dată reacționez. Sper că ceea ce încet-încet am impus, și anume ca lucrări de acest tip, care dau peste cap circulația pe culoarele importante din România, să se desfășoare în general noaptea", a mai declarat oficialul.